Oudburgemeester dood gevind ná plaasaanvalManna Naidoo. (Foto: Verskaf) Die voormalige burgemeester van Verulam se liggaam is vroeg Donderdagoggend in ŉ suikerrietveld oorkant sy woning in KwaZulu-Natal aangetref. Dít nadat hy Woensdag vermoedelik tydens ŉ plaasaanval ontvoer is. Lede van die Reaction Unit South Africa (Rusa), die Verulam-polisie, lede van die honde-eenheid, gemeenskapsorganisasies en vrywilligers het kort ná Manna Naidoo (74) se verdwyning na hom begin soek. Die groep moes eindelik die soektog opskort nadat dit te donker geword het. Prem Balram, woordvoerder van Rusa, sê die soektog is weer vroeg vanoggend van stapel gestuur. Lede het te voet en op vierwielmotorfietse die plaas gefynkam nadat twee spesiaal opgeleide snuffelhonde ŉ reuk opgespoor het wat naby ŉ rivier verlore gegaan het. “ŉ Rusa-helikopter het ŉ laevlakvlug gedoen oor die gebied wat deur suikerriet, digte plantegroei en ŉ rivier omring word,” sê Balram. “ŉ Brug wat na Naidoo se woning lei, is vroeg vanoggend herstel sodat voertuie toegang tot die erf kan kry.” Naidoo se liggaam is eindelik in die suikerriet gevind deur ŉ span wat die gebied gefynkam het. “Dit lyk asof hy verskeie kere geskiet is.” Naidoo is aanvanklik as vermis aangemeld nadat sy familie by sy woning ingeloer het, maar hom nie kon opspoor nie. Talle wapens word uit Naidoo se kluis vermis en sy wit Toyota Hilux-bakkie het ook spoorloos verdwyn. Nog niemand is in verband met Naidoo se moord in hegtenis geneem nie en die gesteelde goedere is ook nog nie teruggevind nie. ŉ Ondersoek na die voorval is reeds van stapel gestuur.